Нова технология ще подобрява сигурността на USB Type-C устройствата | Digital.bg
Нова технология ще подобрява сигурността на USB Type-C устройствата
Публикувано на 03.01.2019 14:00 / oт
Teхнологията USB Type-C вече се използва от милиони устройства на водещите производители и както всяка иновация има своите плюсове и недостатъци. Водещото предимство е, че USB Type-C улесни стандартизирането и създаването на нова серия конектори и аксесоари, гарантиращи бързо зареждане и висока скорост за трансфер на файлове между устройствата. Вече станахме свидетели на различни заплахи свързани с инсталирането на зловреден софтуер от USB Type-C кабелите.
Единият вариант е самият вирус да попадне в смартфоните, които ги използват, а при другия се използва електрическото напрежение, за да се повреди дадено устройство. При всички положения и двата случая са доста неприятни. Специалистите на USB Implementers Forum (USB-IF) имат идея как да отстранят този проблем и да подобрят работата на USB Type-C, предаде DigitalTrends. Решението им е въвеждане на изцяло нова система за автентикация на джаджите.
Вече се работи над 128-битова система, която ще улесни идентификацията и сертифицирането на устройствата, но и ще ги направи по-сигурни. Ако машината не е в състояние да верифицира дадена джаджа може автоматично да откаже достъп, да спре достъпа до електрическото напрежение или и двете неща едновременно. Системата ще е достъпна опционално, като всеки производител и потребител ще може да управлява във всеки момент работата ѝ, както и рестрикциите, които въвежда.
USB Type-C  технологии  сигурност